C 126/2
RO
Jurnalul Oficial al Uniunii Europene
21.3.2022
Partea II din anexa II la Regulamentul (UE) 2018/848 stabilește norme privind producția animalieră.
La punctul 1.5.2.5 din partea II a anexei II la Regulamentul (UE) 2018/848 se prevede că perioada de așteptare dintre ultima administrare unui animal a unui medicament veterinar alopatic obținut prin sinteză chimică sau a unui antibiotic în condiții normale de utilizare și producția de alimente produse ecologic de la animalul respectiv este de două ori perioada de așteptare menționată la articolul 11 din Directiva 2001/82/CE (4) și de cel puțin 48 de ore.
Punctele 1.5.1.2 și 1.5.1.3 din partea II a anexei II la Regulamentul (UE) 2018/848 prevăd următoarele în ceea ce privește prevenirea bolilor animalelor: este permisă utilizarea medicamentelor imunologice veterinare și nu se utilizează pentru tratamente preventive medicamentele veterinare alopatice chimice de sinteză, inclusiv antibioticele și bolusul de molecule chimice alopatice de sinteză.
Aceste prevederi stabilesc o distincție implicită între produsele medicinale veterinare imunologice și produsele medicinale veterinare alopatice obținute prin sinteză chimică.
Vaccinurile sunt produse medicinale veterinare imunologice, iar punctul 1.5.2.5 din partea II a anexei II la Regulamentul (UE) 2018/848 nu este relevant pentru utilizarea lor.
Întrebarea 2: În cazul în care o specie de animale terestre ecologice de la care se obțin alimente este tratată cu un produs medicinal veterinar utilizat în conformitate cu condițiile autorizației de comercializare pentru specia respectivă, ce perioadă de așteptare trebuie aplicată între ultima administrare a unui produs medicinal veterinar alopatic obținut prin sinteză chimică, inclusiv a unui antibiotic, în condiții normale de utilizare, și producția de alimente produse ecologic de la animalul respectiv?
Răspuns: Regulamentul (UE) 2018/848 se aplică de la 1 ianuarie 2022, astfel cum se prevede la articolul 61.
Considerentul 43 din Regulamentul (UE) 2018/848 descrie intenția legiuitorului în ceea ce privește perioada de așteptare pentru animale și prevede că gestionarea sănătății animalelor ar trebui să se bazeze în principal pe prevenirea bolilor.
[...] Utilizarea preventivă a medicamentelor alopatice chimice de sinteză, inclusiv a antibioticelor, nu ar trebui permisă în producția ecologică.
În cazul unei boli sau al unei răni a unui animal care necesită tratament imediat, utilizarea acestor medicamente ar trebui limitată la minimul necesar pentru restabilirea confortului animalului.
În astfel de cazuri, pentru a se garanta integritatea producției ecologice pentru consumatori, perioada oficială de așteptare după utilizarea unor astfel de medicamente, astfel cum este specificată în legislația relevantă a Uniunii, ar trebui să fie de două ori perioada normală de așteptare și să aibă o durată minimă de 48 de ore.
Partea II din anexa II la Regulamentul (UE) 2018/848 stabilește norme privind producția animalieră; producția animalieră este definită la articolul 3 punctul 27 ca însemnând producția de animale terestre domestice sau domesticite, inclusiv de insecte.
Se aplică punctul 1.5.2.5 din partea II a anexei II la Regulamentul (UE) 2018/848.
Acest punct prevede că perioada de așteptare dintre ultima administrare unui animal a unui medicament veterinar alopatic obținut prin sinteză chimică sau a unui antibiotic în condiții normale de utilizare și producția de alimente produse ecologic de la animalul respectiv este de două ori perioada de așteptare menționată la articolul 11 din Directiva 2001/82/CE (5) și de cel puțin 48 de ore.
Trimiterea la articolul 11 din Directiva 2001/82/CE din Regulamentul (UE) 2018/848 se referă în special la alineatul (2) al doilea paragraf din articolul respectiv, care prevede că[ ...] cu excepția cazului în care medicamentul utilizat indică o perioadă de așteptare pentru specia în cauză, perioada de așteptare specificată nu este mai mică de: — 7 zile pentru ouă, — 7 zile pentru lapte, – 28 de zile pentru carnea de pasăre și mamifere, inclusiv grăsimea și organele interne și trebuie interpretat ca o trimitere la perioadele de așteptare aferente produselor medicinale veterinare utilizate în cadrul condițiilor autorizației de comercializare sau în afara acestora.
(4) Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (JO L 311, 28.11.2001, p. 1), abrogată prin Regulamentul (UE) 2019/6 al Parlamentului European și al Consiliului din 11 decembrie 2018 privind produsele medicinale veterinare și de abrogare a Directivei 2001/82/CE (JO L 4, 7.1.2019, p. 4).
(5) Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (JO L 311, 28.11.2001, p. 1), abrogată prin Regulamentul (UE) 2019/6 al Parlamentului European și al Consiliului din 11 decembrie 2018 privind produsele medicinale veterinare și de abrogare a Directivei 2001/82/CE (JO L 4, 7.1.2019, p. 4).